**Kamila Lehetová, Košice**

Súbor básní – Miešaný koktail (maturitné hodiny, nočná apokalypsa )

**maturitné hodiny**

obhrýzam poslednú nechtovú kožu

hlavu umývam v knižnej sprche

neónom grafitujem zošity

vlasmi brúsim študentský stôl

nevnímam denné prachovité svetlo...

stvárňujem módnu ikonu

uväznená v „Escape roome“

s útekom mi pomáhajú porotcovské hviezdy

hrám s nimi kartový poker

zvyšujem stávky

čakám na krupiérsky verdikt...

dojedám ceruzkové čipsy

strážim si žetón pre šťastie

užívam si posledné nedospelé chvíle...

odchádzam s absolventskou korunou

ako „srdcová kráľovná“

a zajtra si oficiálne podám ruky s dospeláckym rozumom...

**nočná apokalypsa**

krvavý grapefruit sa potápa

ako Titanic

na paralelnom „Atlantiku“

Picasso maľuje abstraktné machule

na nelegálne plátno

zaspávam na Aladinovom zrkadle

pohráva sa s mojimi kučerami

a hojdá ma do planetárneho rytmu...

vzdorujem gravitácii

prechádzam po smaragdovej pláži

obmotaná pierkovou róbou

kométa mi podáva Mesiac

transformuje ho na čelenku

neviem sa vrátiť a dotknúť zeme...

som novou postavou nočnej apokalyptickej hry